Author: ..
Last saved by: sulik
Company: MHSR

Predkladacia správa

Návrh zákona č. ..../2004 Z. z., ktorým sa mení a dopĺňa zákon č. 163/2001 Z. z. o chemických látkach a chemických prípravkoch v znení neskorších predpisov a o zmene 
a doplnení niektorých zákonov transponuje do právneho poriadku Slovenskej republiky článkov 2 písm.d) a e), 16, 17, 18, 19, 20, 30, 31 a 32 smernice 92/32/ES. Novela vykonáva tiež niektoré legislatívno-technické úpravy, ktoré vzišli z aplikácie zákona v praxi. 

V štádiu prípravy zákona č. 163/2001 Z. z. v znení predchádzajúcich noviel predkladateľ návrhu zákona nezapracoval do znenia zákona vzťah Slovenskej republiky a jej národného orgánu (Centra pre chemické látky a prípravky (ďalej len "centrum")) k riadiacim orgánom Európskej únie vo vzťahu k chemickým látkam a chemickým prípravkám. V súčasnej dobe keď Slovenská republika dňom 1.mája 2004 vstupuje ako riadny člen do Európskej únie a jej riadiacich štruktúr je túto problematiku potrebné v zmysle článku 2 odsek 2 Ústavy Slovenskej republiky upraviť. Cieľom návrhu zákona je preto upraviť vzťah a inštitucionálne súvislosti medzi Európskou komisiou a členskými štátmi Európskej únie a Slovenskou republikou (centrom) ako aj Ministerstvom hospodárstva Slovenskej republiky.

Doložka finančných a ekonomických vplyvov návrhu zákona na verejné financie. 
Návrh zákona nebude mať dopad na verejné financie z pohľadu centra nakoľko toto svoje rozpočtové náklady si postupne uplatňuje od roku 2001. Reálny rast nákladov spojených s činnosťou centra sa bude pohybovať v rozmedzí plnenia jeho úloh zo zákona vyplývajúcich (napr. zvýšená frekvencia zahraničných stykov a stykov s orgánmi Európskej komisie prípadne s príslušnými orgánmi členských štátov) čo sa nedá presne odhadnúť napriek tomu predpokladáme, že keď aj k navýšeniu rozpočtových prostriedkov dôjde nebude to v takom rozsahu, ktorý by podstatne ovplyvnil nároky na verejné financie. 

Návrh zákona bude mať dopad na verejné financie, a to na štátny rozpočet v celkovej výške 2 790 800 Sk z pohľadu Slovenskej inšpekcie životného prostredia Slovenskej republiky, ako nového kontrolného orgánu. Bližšie zdôvodnenie dopadu na štátny rozpočet je uvedené vo všeobecnej časti dovodovej správy.

Návrh zákona nebude mať dopad na rozpočty obcí a VÚC, ani na rozpočet sociálnej poisťovne a zdravotných poisťovní.

Návrh zákona nebude mať dopad na obyvateľov predpokladá sa však dopad na hospodárenie podnikateľskej sféry, a to v prípade, keď bude potrebné vykonať dodatkové hodnotenie rizika existujúcich chemických látok a hodnotenie rizika nových chemických látok na život a zdravie ľudí a životné prostredie. Predpokladaná suma ktorú podnikateľ na dodatkové hodnotenie rizika bude musieť vynaložiť sa bude pohybovať od 100 tisíc Sk až 
5. miliónov Sk v závislosti od zložitosti určenia testov. 

Návrh zákona bude mať pozitívny dopad na životné prostredie, čo je v súlade s prioritami a cieľmi štátnej environmentálnej politiky a bude v súlade so zákonom Národnej rady Slovenskej republiky č. 127/1994 Z. z. o posudzovaní vplyvov na životné prostredie v znení neskorších predpisov. Pozitívom návrhu zákona je skutočnosť, že občan Slovenskej republiky bude mať prístup k informáciám o chemických látkach a prípravkoch, ktoré sú alebo budú na trhu Európskej únie vrátane chemických látok a prípravkov z tretích krajín. Informácie pre občana ako aj pre kontrolné orgány štátu sa budú získavať o.i. aj, z dodatkových testov a na trh sa budú postupne dodávať len chemické látky a prípravky čo možno z najnižším vplyvom na život a zdravie ľudí a životné prostredie Európskej únie. Vzájomný tok informácií sa aj v dôsledku predkladanej novely zákona sfunkční tak, že informácie, ktoré centrum bude poskytovať Európskej únie a príslušným orgánom členských štátov bude recipročne dostávať z Európskej únie a príslušných orgánov členských štátov.

Predpokladá sa, že návrh zákona bude mať pozitívny dopad na zamestnanosť všade tam, kde je na území Slovenskej republiky umiestnený chemický priemysel. Environmentálne bezpečné chemické látky a prípravky sa budú bezproblémovo umiestňovať na trhoch Európskej únie, ale aj v tretích krajinách čo znamená, že v horizonte troch až piatich rokov môže dôjsť k nárastu pracovných miest a tým aj k nárastu zamestnanosti. 

V Rade hospodárskej a sociálnej dohody SR návrh zákona bol prerokovaný dňa 6.februára 2004 s tým, že ho Rada hospodárskej a sociálnej dohody SR odporučila do ďalšieho legislatívneho pokračovania.

V Legislatívnej rade vlády SR návrh zákona bol prerokovaný dňa 23.marca 2004 
s tým, že ho Legislatívna rada vlády SR schválila s pripomienkami a po ich zapracovaní odporučila do ďalšieho legislatívneho pokračovania.